Man sterf toe motor ná botsing van wal af ryArgieffoto ŉ Man is dood en vier ander beseer nadat ŉ ligte voertuig en ŉ vragmotor Dinsdagmiddag op die R71-Magoebaskloofpad buite Tzaneen in Limpopo gebots het. Russel Meiring, ER24-woordvoerder, sê die vragmotor het op die Magoebaskloofpad stilgehou terwyl die voertuig aan die onderkant van ŉ wal tot stilstand gekom het. Volgens Meiring was die liggaam van ŉ man in die voertuig vasgekeer. “Die man was reeds dood weens veelvuldige beserings en is dus op die toneel dood verklaar,” sê hy. Drie ander beseerdes, vermoedelik insittendes van die vragmotor, het geringe beserings opgedoen. Die beseerdes is behandel en toe na ŉ hospitaal vervoer vir verdere mediese sorg. Meer inligting oor die botsing is nie bekend nie. ŉ Polisieondersoek duur voort.